作者:張可久
標題:越調・霜角新安八景破圖春曉
內容:初日滄涼，海霞搖曙光。幾摺好山如畫，晴藹藹，鬱蒼蒼。眾芳，雲景香，道人眠石床。喚起南華夢蝶，鶯啼在，綠垂楊。練溪晚渡淡煙微隔，幾點投林翮。千古澄江秀句，空感概，有誰索？拍拍，水光白，小舟爭過客。沽酒歸來樵叟，相隨到，許仙宅。南山秋色華蓋亭亭，向陽松桂榮。背立夜壇朝鬥，直下看，老人星。地靈，風物清，眾峰環翠贏。千古仙山道氣，誰高似，許宣平。王陵夕照暮蟬聲咽，幾樹白楊葉。細細看雲嵐舊隱，遺廟在，表忠烈。翌結，弓劍冗，苔花碑字滅。遠水殘陽西下，今人見，古時月。水西煙雨沙淺波平，孤舟長日橫。淡墨瀟湘八景，誰移向，富山城。淨名，疏磬聲，暮歸何處僧？明日披雲風頂，呼太白，賞新晴。漁梁送客浪花飛雪，船閣蒼雲缺。一片鸕鷀西照，檣燕語，柳絲結。話別，情哽咽，酒邊歌未闋。他日寄書雙鯉，順流過，鉤臺月。黃山雪霽雲開洞府，按罷瓊妃舞。三十六峰圖畫，張素錦，列冰柱。幾縷，翠煙聚，曉妝眉更嫵。一個山頭不白，人知是，煉丹處。紫陽書聲樓觀飛驚，好山環翠屏。誰向山中講授，朱夫子，魯先生。短檠，雪屋燈，琅琅終夜聲。傳得先儒道妙，百世下，以文鳴。